Niels Helveg Petersen (RV), 1998-06-10:
Jeg skal tillade mig kort at kommentere beslutningsforslagene under ét.
Jeg vil ikke have mulighed for at overvære hele forhandlingen, og jeg beder om forståelse for, at dette ikke er udtryk for mangel på respekt for parlamentets arbejde, men det er jo til syvende og sidst, når vi diskuterer forretningsordensanliggender, Folketingets egne afgørelser.
Der er dog især i B 49 indhold, som i høj grad vedrører regeringen.
Der lægges her op til, at der fra dansk side tages initiativer til at reducere mængden af EU-forslag.
Jeg synes, det er vigtigt at pege på, at antallet af lovinitiativer i form af nye forslag til retsakter allerede er faldet over de seneste år.
Regeringen er i øvrigt enig i, at EU alene skal beskæftige sig med emner, som hører under EU's kompetence - det siger sig selv - og at det skal ske under hensyntagen til nærhedsprincippet. Regeringen har konsekvent arbejdet for en styrkelse af nærhedsprincippet under regeringskonferencen, og det lykkedes.
Amsterdamtraktaten indeholder en protokol om nærhedsprincippet, og vi skal bruge protokollen til at sikre, at EU kun beskæftiger sig med det, EU er bedst til og på den mest hensigtsmæssige måde.
Målsætningen bag beslutningsforslaget deles i øvrigt af formanden for Kommissionen, som netop har fået fremlagt et memorandum under overskriften »Doing less better«, og som er sendt til Europaudvalget.
Desuden har Frankrig og Tyskland op til topmødet i Cardiff sendt et brev til formanden for Det Europæiske Råd, hvor nærhedsprincippet er hovedtemaet.
Det er altså ikke kun i Danmark, at man er opmærksom på spørgsmålet. Der er et bredt ønske i EU om at styrke nærhedsprincippet, og regeringen agter fortsat at føre en aktiv linje på området.
Generelt vil jeg så i øvrigt understrege, at regeringen deler ønsket om en stor åbenhed og gennemsigtighed - så stor som mulig - om Danmarks deltagelse i EU-samarbejdet.
Det gælder i EU og i EU's institutioner, det gælder i forhold til Folketinget og Europaudvalget, og det gælder regeringens egen behandling af EU-sagerne.
Regeringen har konsekvent ført en aktiv politik for større åbenhed om Danmarks deltagelse i EU-samarbejdet.
Regeringen deler også ønsket om en inddragelse af Folketinget
i behandlingen af EU-sager.
Der er jo allerede i dag en betydelig stor åbenhed om vores deltagelse.
Samtlige forslag fra Kommissionen sendes til Folketinget.
Alle papirer, som regeringen oversender til Europaudvalget, er offentligt tilgængelige.
Der er meget, meget få undtagelser i løbet af et år fra denne regel.
Vi har fra regeringens side stor sympati for ønsket om større åbenhed i udvalgets arbejde, og jeg vil tillade mig at pege på de muligheder, som Europaudvalget tidligere har vedtaget, og som regeringen har bifaldet.
Det gælder eksempelvis afholdelse af åbne debatter i Folketinget og høringer, som er arrangeret af udvalget.
Desuden har udvalget tidligere åbnet mulighed for afholdelse
af pressemøder efter møderne i Europaudvalget.
Disse muligheder kan Europaudvalget udnytte.
Forslaget om i øget omfang at inddrage fagudvalg er allerede indeholdt i tidligere beretninger fra Europaudvalget.
Det er op til fagudvalgene i samspil med Europaudvalget i højere grad at udnytte muligheden.
Forslaget om første behandling af forslag til retsakter i Folketinget, i Folketingssalen, er ikke nyt.
Europaudvalgets beretning fra 1986 åbner mulighed for behandling af kommissionsforslag vedrørende det indre marked
i Folketingssalen.
Det er forslag, som regeringen har tilsluttet sig.
Muligheden har som bekendt kun været anvendt ganske enkelte gange.
Som sagt skal regeringen jo ikke blande sig i, hvordan Folketinget organiserer sit arbejde.
Jeg vil dog finde det naturligt, at Europaudvalget inddrages i de videre overvejelser.
Der er behov for at inddrage den faglige ekspertise på området, som medlemmer af Europaudvalget sidder inde med.
Derfor ser jeg gerne, at der også i samspil med regeringen føres diskussion i Europaudvalget og Europaudvalgets underudvalg, og jeg ser også frem til ved det uformelle møde, der ventes afholdt i nær fremtid, som jeg har indkaldt medlemmer af Europaudvalget til, at få en første åben meningsudveksling om disse anliggender.